Predkladacia  správa

	Podľa Plánu legislatívnych úloh vlády SR na rok 2002, Ministerstvo pôdohospodárstva Slovenskej republiky vypracovalo návrh zákona o Fonde na úhradu škôd z nepoistiteľných rizík v pôdohospodárstve a o zmene zákona č. 240/1998 Z. z. o poľnohospodárstve a o zmene a doplnení ďalších zákonov v znení zákona č. 361/2000 Z. z., ktorým sa spresnil, resp. pozmenil názov oproti zneniu úlohy pod p.č. 3  uvedenej v prílohe Plánu legislatívnych úloh vlády SR na rok 2002, nie však svojím obsahom,  z  ktorého dôvodu sa vypracoval.

	Vzhľadom na to, že pripomienky Ministerstva financií SR, Slovenskej asociácie poisťovní a Úradu pre finančný trh  boli označené ako zásadné a pri ich prerokúvaní na úrovni ministra akceptované, predkladá sa návrh na zrušenie predmetnej úlohy z Plánu legislatívnych úloh vlády SR na rok 2002 s tým, že táto problematika je riešená v návrhu zákona o pôdohospodárstve, ktorý vypracúva Ministerstvo pôdohospodárstva SR podľa Plánu legislatívnych úloh vlády SR na rok 2003.

	Zrušenie uvedenej úlohy nemá vplyv na štátny rozpočet, zamestnanosť a ani na životné prostredie.

	Predložený návrh bol predmetom pripomienkového konania. Z 34 pripomienkujúcich subjektov, deväť subjektov nezaslalo svoje pripomienky a 25 pripomienkujúcich subjektov k predloženému návrhu nemalo pripomienky.

	Návrh sa predkladá bez rozporu.